A4-0005/98

Päätös neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi selvityksen lopullisuudesta maksujärjestelmissä ja arvopaperien selvitysjärjestelmissä (C4-0534/97 - 96/0126(COD))

(Yhteispäätösmenettely: toinen käsittely)

Euroopan parlamentti, joka

- ottaa huomion neuvoston yhteisen kannan (C4-0534/97 - 96/0126(COD)) ((EYVL C 375, 10.12.1997, s. 34.)),

- ottaa huomioon ensimmäisessä käsittelyssä antamansa lausunnon ((EYVL C 132, 28.4.1997, s. 74.)) komission ehdotuksesta Euroopan parlamentille ja neuvostolle (KOM(96)0193) ((EYVL C 207, 18.7.1996, s. 13.)),

- ottaa huomioon komission muutetun ehdotuksen (KOM(97)0345) ((EYVL C 259, 26.8.1997, s. 6.)),

- ottaa huomioon EY:n perustamissopimuksen 189 b artiklan 2 kohdan,

- ottaa huomioon työjärjestyksensä 72 artiklan,

- ottaa huomioon oikeusasioita ja kansalaisten oikeuksia käsittelevän valiokunnan suosituksen toiseen käsittelyyn (A4-0005/98);

1. Tarkistaa yhteistä kantaa seuraavasti;

2. Pyytää komissiota puoltamaan parlamentin tarkistuksia lausunnossa, jonka komissio antaa EY:n perustamissopimuksen 189 b artiklan 2 kohdan d alakohdan mukaisesti;

3. Pyytää neuvostoa hyväksymään parlamentin tarkistukset, muuttamaan yhteistä kantaa vastaavasti ja antamaan säädöksen lopullisesti;

4. Kehottaa puhemiestään välittämään tämän päätöksen neuvostolle ja komissiolle.

(Tarkistus 5)

3 artiklan 1 kohta

>Alkuperäinen teksti>

1. Siirtomääräykset ja nettoutus ovat oikeudellisesti täytäntöönpanokelpoisia, ja ne sitovat sivullista siinäkin tapauksessa, että on aloitettu osallistujaa koskeva maksukyvyttömyysmenettely, jos siirtomääräykset ovat tulleet järjestelmään ennen 6 artiklan 1 kohdassa määriteltyä maksukyvyttömyysmenettelyn aloittamisajankohtaa tai ne on toteutettu maksukyvyttömyysmenettelyn aloittamispäivänä, paitsi jos järjestelmä tiesi tai sen olisi pitänyt tietää tällaisen menettelyn aloittamisesta.

>EP:n äänestyksessä hyväksytty teksti>

1. Siirtomääräykset ja nettoutus ovat oikeudellisesti täytäntöönpanokelpoisia, ja ne sitovat sivullista siinäkin tapauksessa, että on aloitettu osallistujaa koskeva maksukyvyttömyysmenettely, jos siirtomääräykset ovat tulleet järjestelmään ennen 6 artiklan 1 kohdassa määriteltyä maksukyvyttömyysmenettelyn aloittamisajankohtaa.

Kun poikkeustapauksissa siirtomääräykset ovat tulleet järjestelmään maksukyvyttömyysmenettelyn aloittamisajankohdan jälkeen ja ne on selvitetty menettelyn aloittamispäivänä, ne ovat oikeudellisesti täytäntöönpanokelpoisia ja sitovat sivullista ainoastaan, jos selvitysosapuoli, keskuksena toimiva vastapuoli tai selvitysyhteisö voi todistaa selvitysajankohdan jälkeen, että se ei tiennyt eikä sen pitänyt tietää tällaisen menettelyn aloittamisesta.

(Tarkistus 6)

10 artiklan toinen a ja b kohta (uusi)

>EP:n äänestyksessä hyväksytty teksti>

Edellä toisessa kohdassa tarkoitetun tiedottamisen lisäksi jäsenvaltiot, joiden lakia sovelletaan, voivat alistaa järjestelmiä valvontaan tai hyväksyntävelvoitteen alaiseksi.

>EP:n äänestyksessä hyväksytty teksti>

Kuka tahansa, jolla on oikeutettu etu, voi pyytää laitokselta tietoa siitä, mihin järjestelmiin se osallistuu ja minkälaiset ovat näiden järjestelmien toimintaa säätelevät olennaiset säännöt.

(Tarkistus 4)

11 artikla

>Alkuperäinen teksti>

11 artikla

Jäsenvaltiot voivat antaa järjestelmien suojaamiseksi järjestelmiä koskevia tässä direktiivissä annettuja säännöksiä tiukempia säännöksiä.

>EP:n äänestyksessä hyväksytty teksti>

Poistetaan.